b'\n_START_ARTICLE_\nGrb Ob\xc4\x8dine Idrija\n_START_PARAGRAPH_\nGrb Ob\xc4\x8dine Idrija je enak grbu mesta Idrija. Na njem je v \xc4\x8drno obrobljenem \xc5\xa1\xc4\x8ditu, ki je na spodnji strani polkro\xc5\xbeen, upodobljen rimski bog trgovanja, pa tudi glasnik bogov Merkur. Merkur, ki je obrnjen na levo ima v desni roki glasni\xc5\xa1ko palico, oble\xc4\x8den pa je v zeleno tuniko in ima ogrnjeno rde\xc4\x8de ogrinjalo. Na nogah ima sandale s krili._NEWLINE_Idrijski grb z Merkurjem se pojavlja \xc5\xbee v 2. polovici 17. stoletja. Merkur v grbu opozarja na \xc5\xbeivo srebro, ki so ga v Idriji odkrili leta 1490 in zaradi katerega se je Idrija razvila v zelo pomembno rudarsko sredi\xc5\xa1\xc4\x8de. Srednjeve\xc5\xa1ki alkimisti so namre\xc4\x8d \xc5\xbeivo srebro (latinsko mercurium) ozna\xc4\x8devali s simbolom planeta Merkurja.'